[{"text_idx": "#000003", "text": "20:1Bwrlwm y BaeCyfoesDiwylliantFfordd o FywLlyfrauPabell RocPortreadSteil"}, {"text_idx": "#000005", "text": "Diwrnod y Llyfr: Pa lyfr a wnaeth eich cymell gyntaf i garu darllen?"}, {"text_idx": "#000006", "text": "Dyma rai o ohebwyr a golygyddion Golwg, golwg360 a Lingo yn so\u0302n am y llyfr \u2013 a\u2019r llyfrau \u2013 a daniodd ynddyn nhw gariad mawr at ddarllen"}, {"text_idx": "#000008", "text": "Heb ddim math o bendroni, Pippi Hosan-hir ydy\u2019r ateb. Yn hogan fach, roedd mam yn darllen trosiad Cymraeg Sia\u0302n Edwards o glasur Astrid Lindgren o Sweden i fi\u2019n aml ac roedd direidi Pippi\u2019n gwneud i\u2019r ddwy ohonom ni grio chwerthin bob tro. Cymaint oedd yr hwyl, dw i\u2019n cofio perswadio fy ffrind gorau i eistedd lawr ryw ddiwrnod a gorfodi mam i adrodd anturiaethau Pippi i ni."}, {"text_idx": "#000009", "text": "Dw i ddim yn siw\u0302r i\u2019r llyfr wneud yr un argraff arni hi, ond cafodd rhai o arferion digon rhyfedd Pippi effaith arna i fi. Cysgu efo\u2019i thraed ar y gobennydd a\u2019i phen ar waelod y gwely fyddai Pippi\u2019n gwneud, a phan fyddwn i\u2019n cael trafferth cysgu\u2019n blentyn fyddwn innau hefyd yn troi rownd a rhoi fy mhen wrth droed y gwely \u2013 er roeddwn i\u2019n mynd a\u0302\u2019m gobennydd efo fi. A dw i dal i feddwl mai \u2018dodohydiwr\u2019, sef enw i ddisgrifio rhywun sy\u2019n chwilota am bob math o drysorau ar hyd y lle, ydy\u2019r bathiad gorau erioed yn yr iaith Gymraeg."}, {"text_idx": "#000011", "text": "Y llyfr a wnaeth fy nghymell gyntaf i garu darllen oedd Matilda gan Roald Dahl. Mwynheais ddarllen am fywyd teuluol ac ysgol anodd Matilda a\u0302\u2019i phwerau hud. Roedd yn gymysgedd perffaith o ffuglen a ffantasi. Roeddwn yn caru ei hathrawes Miss Honey a oedd yn glyfar ac addfwyn. Mwynheais ddarllen am berthynas Miss Honey a Matilda yn datblygu. Pleser oedd gweld y llyfr yn gorffen ar nodyn hapus wrth i Miss Honey a Matilda fyw efo\u2019i gilydd."}, {"text_idx": "#000013", "text": "Pwy sy\u2019n cofio anturiaethau \u201cOwen John Owen, Bwlch-y-gwynt ar hyd y ffordd i ddysgu\u201d yn Owen John Owen, Bwlch-y-gwynt \u2013 Yn Hwyr Unwaith Eto? Mae hwn ymhlith y llyfrau Cymraeg cyntaf dwi\u2019n cofio\u2019u darllen, ac mae\u2019n rhaid cyfadde\u2019 y galla i uniaethu a\u0302\u2019r bachgen bach drwg sydd, yn nhyb y prifathro, yn dyfeisio pob math o esgusodion am fod yn hwyr i\u2019r ysgol! Cipiodd crocodeil ei fag ysgol, rhwygodd llew ei drowsus a daeth ton anferthol i\u2019w sgubo oddi ar ei draed. Wrth gwrs, doedd y prifathro ddim yn ei gredu ac fe ga\u0302i ei gosbi bob tro \u2013 o orfod ysgrifennu llinellau i gael ei guro a\u0302 chansen (oedd, roedd y gansen yn dal i gael ei defnyddio bryd hynny yn yr oes ymhell cyn gwahardd smacio plant, hyd yn oed!). Ond wrth gwrs, fel yn achos pob llyfr da i blant, mae tro bach doniol yn y gynffon wrth i\u2019r prifathro gael ei haeddiant \u2013 ac wrth gwrs, does neb yn ei gredu pan gaiff gyfarfod a\u0302 gorila!"}, {"text_idx": "#000015", "text": "A so\u0302n am lyfrau Saesneg, roedd No, No, Charlie Rascal gan Lorna Kent yn dipyn o ffefryn gen i tua\u2019r un pryd, gyda gwahanol anturiaethau y tu o\u0302l i bob ffenest stori \u2013 roedd hi wastad yn dod a\u0302 phleser mawr cael adrodd y stori ar lafar wrth iddi adeiladu tua\u2019r uchafbwynt. Cath fach ddrwg oedd Charlie \u2013 iawn, oce\u0302, mae \u2019na thema yn dechrau datblygu yn fan hyn, on\u2019d oes? Oes rhaid i fi ddweud mwy amdanaf fi fy hun?!"}, {"text_idx": "#000016", "text": "Dw i ddim yn cofio cyfnod pan dw i heb fod a\u0302 llyfr yn fy llaw. Fy atgof cyntaf ydy fy mrawd yn trio darllen Elen Benfelen a\u2019r Tair Arth i fi pan o\u2019n i ryw dair oed ac yntau\u2019n bump. Wedi hynny, roedd straeon T Llew Jones, yn enwedig Dirgelwch yr Ogof, a Malory Towers Enid Blyton yn ddylanwad mawr."}, {"text_idx": "#000017", "text": "Yn fy arddegau cynnar ges i fy nghyflwyno i lyfrau Paul Zindel, y dramodydd ac awdur llyfrau pobl ifanc o\u2019r Unol Daleithiau. Roedd teitlau bisa\u0302r ei lyfrau yn atyniad mawr \u2013 Confessions of a Teenage Baboon; Pardon Me, You\u2019re Stepping on My Eyeball!, a My Darling, My Hamburger yn eu plith. Ro\u2019n i wrth fy modd yn mynd i Lyfrgell Llandudno bob bore Sadwrn a phori drwy\u2019r llyfrau a dw i\u2019n dal i gael yr un wefr pan dw i\u2019n mynd i lyfrgell neu siop lyfrau y dyddiau yma."}, {"text_idx": "#000019", "text": "Dw i\u2019n cofio cael blas mawr ar Trysor Plasywernen, T Llew Jones a\u2019i hantur afaelgar \u2013 unwaith i mi ddechrau darllen \u2018go-iawn\u2019 tua\u2019r wyth, naw oed yma. A dwlu ar lyfr The Secret Diary of Adrian Mole, Aged 133\u20444 (Sue Townsend) \u2013 a\u2019i ddarllen mewn tridiau ar wyliau yn Lloegr cyn dechrau yn yr ysgol uwchradd yn 1985."}, {"text_idx": "#000020", "text": "Ond cefais fy swyno go iawn gan ddwy nofel i\u2019r ifanc pan oeddwn yn 11 oed, y naill yn Saesneg a\u2019r llall yn Gymraeg. Dwy a ddangosodd sut mae nofel yn gallu mynd a\u0302\u2019r meddwl am dro, a chynnig cysur, hwyl a chwmni\u0308aeth. Yr un Saesneg oedd A Stitch in Time gan Penelope Lively, a ddarllenais un haf, llawer ohoni mewn adlen lawog. Dw i\u2019n dal i gofio\u2019r tywod rhwng y tudalennau tamp. Agorodd y drws i fyd llenyddiaeth Saesneg. Roedd y clawr yn rhan fawr o\u2019i hape\u0302l; byddwn yn syllu ar lun y ferch ar y clawr am oriau. Y llall oedd Cyffro Clo\u0308e, Irma Chilton. Nofel newydd ar y pryd \u2013 un i ni, ferched ifanc Cymru. Y clawr cyfoes eto\u2019n denu, a\u2019r stori\u2019n ein cymell draw i dir mawr yr arddegau. Roeddwn i\u2019n trysori\u2019r ddwy. Mae hi\u2019n wobr gyfartal rhwng y ddwy yma."}, {"text_idx": "#000022", "text": "Nid un llyfr penodol wnaeth cymell fi i garu darllen ond casgliad cyfan gan Bethan Gwanas. Mae llyfrau Bethan Gwanas yn bendant yn rhai dw i\u2019n eu cofio\u2019n glir o fy mhlentyndod. Dw i\u2019n cofio bod wrth fy modd efo popeth roedd hi\u2019n sgrifennu o\u2019r dudalen gyntaf. Ro\u2019n i\u2019n mwynhau\u2019r antur wahanol roedden ni\u2019n cael ei dilyn ym mhob llyfr a\u2019r cymeriadau gwirion roedd hi\u2019n gallu eu creu i blant. O\u2019r clasuron yn yr ysgol fel Llinyn Tro\u0302ns, Sgo\u0302r, Ceri Grafu a Pen Dafad i ddarllen ei gwaith fel Dyddiadur Gbara pan o\u2019n i ychydig yn hy\u0302n, dw i wastad wedi mwynhau ei ffordd o sgrifennu."}, {"text_idx": "#000023", "text": "Byddai\u2019n dda clywed gennych am eich dewisiadau chi \u2013 pa lyfr a newidiodd eich byd a gwneud i chi fopio ar ddarllen? Nodwch eich ateb yn y sylwadau.."}, {"text_idx": "#000024", "text": "Siom cyn-enillydd Llangollen am \u201cguddio\u2019r Gymraeg\u201d ar wefannau cymdeithasol yr w\u0302yl\nSwyddogion am waredu dyfais yn Llanllwni\nCyhoeddi gwybodaeth newydd am iaith a phoblogaeth\nEnwau Cymraeg ar ysgolion Saesneg yn ennyn gwrthwynebiad\nAgor ysgol Saesneg newydd yn \u201cgam yn o\u0302l i addysg Gymraeg\u201d"}, {"text_idx": "#000029", "text": "Cyfres y Llewod, Dafydd Parri"}, {"text_idx": "#000034", "text": "Dwi wedi anghofio fy nghyfrinair"}]